C 32/86
SK
Úradný vestník Európskej únie
27.1.2023
Štvrtok 23. júna 2022
24. zdôrazňuje, že obnovené vzťahy medzi EÚ a Afrikou by mali byť základom spoločných záujmov oboch kontinentov a mali by stavať na silnom partnerstve; konštatuje, že vhodnou odpoveďou na geopolitickú rivalitu je rovnocenné partnerstvo AÚ a EÚ založené na plnej spolupráci; je presvedčený, že ak je geopolitická konkurencia EÚ určovaná len vymedzením sa od iných svetových mocností, pokračovanie v tradičnej politike vplyvu bráni vzájomne prospešnej spolupráci; poukazuje na to, že spravodlivá súťaž záujmov nie je trhovým ekonomikám cudzia a že africkí partneri si môžu vyhradiť právo využívať situáciu v dopyte vo svoj prospech;
25. je presvedčený, že záujmy EÚ, ako je prístup k surovinám, formovanie hospodárskych vzťahov na podporu hospodárstva EÚ a zvládanie migrácie, t. j. riešenie jej základných príčin, možno najlepšie presadzovať prostredníctvom nového partnerstva rovnocenných partnerov; je presvedčený, že vďaka novému partnerstvu rovnocenných partnerov môže EÚ účinne posilniť svoju strategickú autonómiu;
26. zdôrazňuje, že v súvislosti so všetkými aspektmi migrácie, núteného vysídľovania a mobility by EÚ mala podporovať konštruktívnu angažovanosť s cieľom zabezpečiť, aby migrácia prebiehala bezpečne a bola dobre regulovaná; považuje za dôležité vybudovať dlhodobú spoločnú stratégiu na prepojenie obchodnej, rozvojovej a migračnej politiky, ako sa uvádza vo viacerých záveroch Európskej rady, najmä v záveroch prijatých 16. decembra 2021, keďže takáto stratégia by mohla zohrávať kľúčovú úlohu v boji proti prevádzačstvu a nelegálnym migračným trasám z afrických krajín do EÚ;
27. zdôrazňuje, že zvýšenie kvality obchodu medzi kontinentmi si bude vyžadovať reguláciu mobility a migrácie na africkom kontinente; trvá na tom, že hoci za určitých okolností môže obchodná politika obmedziť nútenú migráciu na minimum tvorbou pracovných príležitostí, obchodná politika EÚ ani jej rozvojová pomoc by sa nemali využívať na zabezpečenie spolupráce krajín mimo EÚ v oblasti migrácie, čo by mohlo ohroziť zásady a hodnoty EÚ a hlavný cieľ znižovať chudobu; v tejto súvislosti pripomína, že nútenú migráciu možno vyriešiť len vytvorením legálnych ciest, posilnením medzinárodnej ochrany a riešením širších rozvojových, politických, klimatických a humanitárnych kríz, ktoré k nútenému vysídľovaniu vedú;
28. berie na vedomie vplyv ochorenia COVID-19 na dodávateľské reťazce; trvá na tom, že vo svete po pandémii je dôležité budovať odolnejšie dodávateľské reťazce tak v EÚ, ako aj AÚ posilňovaním strategickej autonómie, identifikáciou závislostí, lepším riešením zraniteľnosti a narušovania dodávok, diverzifikáciou výroby a väčšími investíciami do rozhodujúcich podnikov, ktoré majú sociálne, environmentálne a zdravotné ciele zapracované do svojho obchodného modelu; pripomína záväzok Európskeho parlamentu vykonávať Európsku zelenú dohodu a obchodné iniciatívy zamerané na dosiahnutie jej cieľov, okrem iného aj mechanizmus kompenzácie uhlíka na hraniciach, legislatívny návrh o povinnej náležitej starostlivosti a návrh o výrobkoch, ktoré neprispievajú k odlesňovaniu; trvá na tom, že Komisia musí pozorne monitorovať vplyv týchto iniciatív na obchod medzi EÚ a Afrikou a predložiť sprievodné opatrenia na zmiernenie prípadných krátkodobých narušení; domnieva sa, že z dlhodobého hľadiska povedú tieto legislatívne iniciatívy k odolnejším a udržateľnejším globálnym hodnotovým reťazcom, z ktorých budú mať prospech občania a podniky v EÚ a Afrike;
29. vyjadruje poľutovanie nad závažným vplyvom nevyprovokovanej a neodôvodnenej invázie Ruskej federácie na Ukrajinu na zvýšené ceny energií, palív, surovín a poľnohospodárskych výrobkov, čo spôsobuje výrazné zvýšenie výrobných nákladov, ohrozuje kontinuitu výroby a môže viesť k narušeniu dodávateľského reťazca; vyzýva na posilnenie opatrení na medzinárodnej úrovni, aby sa zabezpečilo, že základom politických rozhodnutí bude potravinová bezpečnosť, aby sa zabránilo nedostatku a zaistila výživová bezpečnosť v najzraniteľnejších krajinách, najmä na africkom kontinente, a aby sa potravinová bezpečnosť riešila obchodom a prevenciou prekážok v medzinárodnom obchode s potravinami a so surovinami;
30. je presvedčený, že EÚ môže prispieť k výraznému zníženiu aktuálnej závislosti Afriky od dovozu potravín, semien, hnojív a pesticídov finančnou a technickou podporou, politickým dialógom, výmenou znalostí a novými technológiami, ako aj propagáciou afrických inovácií;.
31. vyzýva na rozsiahlu európsko-africkú investičnú ofenzívu, ktorá poskytne stimuly na výrazné zvýšenie súkromných investícií v afrických štátoch a umožní komplexné verejné investície do infraštruktúry a boja proti zmene klímy; v tejto súvislosti víta záväzok prijatý na 6. samite EÚ a AÚ mobilizovať 150 miliárd EUR ako súčasti stratégie Globálna brána; požaduje, aby sa táto investičná iniciatíva výrazne rozšírila aj u členských štátov;